***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2021-2022 нче уку елы)

**11 нче сыйныф**

**Үткәрү вакыты – 180 минут**

**Максималь балл – 62**

**I. Тестлардан дөрес җавапны билгеләгез.**

1. Борын ассимиляциясе чагылыш тапкан сүзне билгеләгез. **(2 балл)**

**а) *тиеннәр;***

ә) *унбиш;*

б) *әнкәй;*

в) *китаплар.*

2. Диалекталь сүзне билгеләгез. **(2 балл)**

а) *угры;*

ә) *ясак;*

б) *флешмоб;*

**в) *инәй.***

3. Кыскартылма сүзне билгеләгез. **(2 балл)**

а) *күкчәчәк*;

ә) *өс-баш*;

**б) *телестудия*;**

в) *каен җиләге*.

4. Нисби сыйфатны билгеләгез. **(2 балл)**

а) *соры*;

**ә) *фәнни*;**

б) *тирән*;

в) *эшчән*.

5. Затланышлы фигыльне билгеләгез. **(2 балл)**

а) хәл фигыль;

ә) сыйфат фигыль;

**б) шарт фигыль;**

в) инфинитив.

6. Җөмләдәге калын хәрефләр белән бирелгән сүзнең нинди җөмлә кисәге икәнлеге дөрес күрсәтелгән рәтне билгеләгез. **(2 балл)**

*Яхшы* ***кешенең*** *эче белән тышы бердәй була.* (Мәкаль)

**а) аергыч;**

ә) тәмамлык;

б) хәл;

в) ия.

7. Җөмләнең төре дөрес күрсәтелгән рәтне билгеләгез. **(2 балл)**

*Без капчыкта ятмый.* (Мәкаль)

а) раслау, ике составлы, ким җөмлә;

**ә) инкяр, ике составлы, тулы җөмлә;**

б) инкяр, бер составлы, ким җөмлә;

в) раслау, ике составлы, тулы җөмлә.

8. Җөмләдәге иярчен компонентның төзелеше һәм мәгънә ягыннан төре дөрес күрсәтелгән рәтне билгеләгез. **(2 балл)**

*Җир кемнеке, икмәге шуныкы.* (Мәкаль)

**а) аналитик хәбәр җөмлә;**

ә) аналитик тәмамлык җөмлә;

б) аналитик аергыч җөмлә;

в) аналитик ия җөмлә.

9. Җөмләдәге иярчен компонентның төзелеше һәм мәгънә ягыннан төре дөрес күрсәтелгән рәтне билгеләгез. **(2 балл)**

*Кош кунмаган агач юк.* (Мәкаль)

а) синтетик тәмамлык җөмлә;

ә) синтетик урын җөмлә;

**б) синтетик аергыч җөмлә;**

в) аналитик аергыч җөмлә.

10. Җөмләдәге компонентлар санын билгеләгез. **(2 балл)**

*Очы юк эш – төбе юк чүмеч.* (Мәкаль)

а) 2;

**ә) 3;**

б) 4;

в) 5.

**II. Башыгызны эшләтегез.**

Мәсәлән, *башаяк, башкала, башкода, башкисәр, башваткыч, башкатыргыч* **(3 балл)**

**III. Теоретик бирем.**

Нокталар урынына тиешле сүзләрне өстәп языгыз. **(10 балл)**

*Тартык авазга тәмамланган иҗек* ***ябык*** *иҗек дип атала. Язылышлары төрле, әйтелешләре бертөрле булган сүзләр* ***омофоннар*** *дип атала. Мин, без –* ***сөйләүчеләр****; син, сез – тыңлаучылар.* ***Чама*** *саны предметның исәбен якынча белдерә.* ***Инфинитивның*** *юклык төре -маска/-мәскә кушымчалары ярдәмендә ясала. Кисәкчәләр сызыкча, аерым һәм* ***кушылып*** *языла ала. Эш-хәлнең, хәрәкәтнең максатын белдереп, җөмләнең фигыльне ачыклап килә торган иярчен кисәге* ***максат*** *хәле дип атала. Сорау җөмлә сорау* ***алмашлыклары*** *белән белдерелә. Иярчен җөмлә төзелеше ягыннан* ***аналитик*** *һәм* ***синтетик*** *була.*

**IV. Гамәли-иҗади бирем.**

1. Текстны татар теленә тәрҗемә итегез. **(14 балл)**

Мисал өчен үрнәк бирелә, тик укучы башка сүзләр, синонимнар да файдаланган булырга мөмкин. Иң мөһиме: җөмлә төзелешенә, стиль, фактик һ.б. хаталарга игътибар итәргә кирәк.

*Ә ни өчен син?*

*Кечкенә Аю баласы үзенең Әтисеннән:*

* *Әйт әле миңа, бүре батырмы? – дип сораган.*
* *Ул бик кыю, миңа караганда күпкә батыррак, - дип җавап биргән аю.*
* *Ә юлбарыс көчлеме? – дип соравын дәвам иткән Аю баласы.*
* *Әйтеп бетергесез көчле, мин аның белән ярыша да алмыйм.*
* *Ә селәүсен җитезме?*
* *Ул шулкадәр җитез, ул нәрсәдер аулаганда, хәтта яфрак та селкенми.*
* *Төлкене бик акыллы дип әйтәләр.*
* *Әйе, улым, дөрес әйтәләр. Ул, чыннан да, акыллы.*
* *Ник алай булгач, әтием, син – урман хуҗасы, ә юлбарыс та, бүре дә яки акыллы төлке дә түгел, - дип, аптырап сораган Аю баласы.*

2. Әтисе улына ни дип җавап бирде икән? Әсәрнең ахырын язып бетерегез, үз фикерегезне белдереп, нәтиҗә ясагыз, 15 җөмлә ярдәмендә бәйләнешле текст төзегез. **(15 балл)** (Бүре куркубелмәс, ләкин саклана белми. Юлбарыс көчле, ләкин бик кызып китүчән. Селәүсен җитез, ләкин бик еш кына үзенең тапкан әйберсен саклап кала алмый. Төлке акыллы, ләкин башкаларны хәйләләгәндә, ул үзе капкынга эләгә. Ә мин төрле очракларда я төлке, я юлбарыс, я бүре була алам. Шуңа күрә мин *–* урман хуҗасы)